เอ็มโพเรียม

200px|thumbnail|right|ดิเอ็มโพเรียม ก่อนการปรับปรุงใหญ่ (พ.ศ. 2542 - 2557)

**เอ็มโพเรียม** () เป็นห้างสรรพสินค้าแห่งหนึ่งในประเทศไทย โดยเป็นอาคารหลักในกลุ่มดิ เอ็มดิสทริค เปิดให้บริการเมื่อ 27 กรกฎาคม พ.ศ. 2540 ในช่วงวิกฤตต้มยำกุ้ง บริหารงานโดยบริษัท ซิตี้มอลล์ กรุ๊ป จำกัด ในกลุ่มเดอะมอลล์ ตั้งอยู่ริมถนนสุขุมวิท ติดกับสวนเบญจสิริ ในพื้นที่แขวงคลองตัน เขตคลองเตย นับเป็นห้างสรรพสินค้าในรูปแบบสแตนอโลนสาขาแรกและสาขาเดียวของกลุ่มเดอะมอลล์ จากเดิมที่เอ็มโพเรียมเป็นศูนย์การค้าที่เน้นความสำคัญกับตลาดลูกค้าชาวต่างชาติและลูกค้าระดับสูง

## ประวัติ
เอ็มโพเรียมเริ่มก่อสร้างขึ้นใน พ.ศ. 2537 โดยกลุ่มเดอะมอลล์ได้ซื้อที่ดินบริเวณปากซอยสุขุมวิท 24 เพื่อก่อสร้างห้างสรรพสินค้าหรูหราแห่งแรกของประเทศไทย ภายใต้ความร่วมมือกับตระกูลโสภณพนิช ผู้ก่อตั้งธนาคารกรุงเทพ ที่จะเข้ามาพัฒนาตึกระฟ้า 1 หลัง ซึ่งส่วนหนึ่งเป็นโรงแรมชาเทรียม และอีกส่วนหนึ่งเป็นสำนักงานให้เช่า โดยใช้งบประมาณลงทุนทั้งหมด 6,000 ล้านบาท ตัวอาคารทั้งหมดได้รับการออกแบบโดยกลุ่มสถาปนิก Jacqueline et Henri Boiffils โดยออกแบบถึงความคลาสสิกที่เต็มไปด้วยความหรูหรา ได้แรงบันดาลใจจากสถาปัตยกรรมหลังสมัยฟื้นฟูศิลปวิทยา แต่แล้วการก่อสร้างกลับล่าช้ากว่ากำหนดเนื่องจากประเทศไทยเริ่มประสบภาวะเศรษฐกิจฟองสบู่จนก่อให้เกิดวิกฤตการณ์การเงินในเอเชีย พ.ศ. 2540 ทำให้นักลงทุนหลายแห่งตัดสินใจถอนทุนออกจากโครงการเกือบทั้งหมดตั้งแต่เดือนเมษายนปีนั้น ยกเว้นตระกูลโสภณพนิชที่ยังลงทุนอยู่ และกลุ่มเดอะมอลล์มีการเตรียมแผนสำรองไว้ล่วงหน้า ทำให้โครงการพัฒนาแล้วเสร็จและเปิดให้บริการได้ตามกำหนดเมื่อวันที่ 27 กรกฎาคม

หลังจาเปิดห้างได้ 2 ปี ในปี พ.ศ. 2542 บริษัท บีอีซี เวิลด์ จำกัด (มหาชน) ได้เข้ามาเช่าพื้นที่ชั้น 7 ของอาคารเอ็มโพเรียมทาวเวอร์เป็นที่ทำการ และสร้างสตูดิโอพร้อมห้องส่งออกอากาศของสถานีวิทยุโทรทัศน์ไทยทีวีสีช่อง 3 หลังจากที่กลุ่มบีอีซีเวิลด์หมดสัญญาเช่าพื้นที่อาคารวานิช 2 โดยกลุ่มบีอีซีเวิลด์เช่าพื้นที่ดังกล่าวเป็นระยะเวลา 5 ปี จึงยุติการเช่าลงเมื่อปี พ.ศ. 2547 เพื่อย้ายที่ทำการไปยังอาคารมาลีนนท์ที่ตระกูลมาลีนนท์เป็นเจ้าของจนถึงปัจจุบัน

ต่อมาใน พ.ศ. 2554 กลุ่มเดอะมอลล์ได้ตัดสินใจปรับปรุงโครงสร้างอาคารครั้งใหญ่ภายใต้แนวคิด "ที่สุดแห่งสุนทรียและแรงบันดาลใจ" โดยปรับสัดส่วนพื้นที่และการจัดสรรพื้นที่ใหม่ทั้งหมด ย้ายร้านค้าบางส่วนไปยังเอ็มควอเทียร์ เพิ่มพื้นที่ห้างสรรพสินค้าอีกร้อยละ 20 เพิ่มพื้นที่สำหรับร้านสินค้าหรูหรา ปรับโรงภาพยนตร์ขึ้นเป็นโรงภาพยนตร์สำหรับกลุ่มลูกค้าระดับสูง เพิ่มทางเชื่อมอาคารกับสถานีพร้อมพงษ์ และปรับทางเชื่อมเดิมให้มีขนาดใหญ่มากขึ้น การปรับปรุงทั้งหมดนี้ทำให้เอ็มโพเรียมกลายเป็นศูนย์การค้าที่ตกแต่งในรูปแบบหอศิลป์แห่งแรกของประเทศไทย โดยการปรับปรุงแล้วเสร็จทั้งหมดใน พ.ศ. 2557 ก่อนที่เอ็มควอเทียร์จะเปิดให้บริการในปีถัดมา

ใน พ.ศ. 2565 กลุ่มเดอะมอลล์ได้ดำเนินการปรับปรุงเอ็มโพเรียมครั้งใหญ่พร้อมกับเอ็มควอเทียร์ เพื่อรับการเปิดให้บริการของศูนย์การค้าเอ็มสเฟียร์ โดยในครั้งนี้ กลุ่มเดอะมอลล์ได้ตัดสินใจปิดพื้นที่เช่าเกือบทั้งหมด และให้ร้านค้าส่วนใหญ่ของเอ็มโพเรียมย้ายไปเปิดในเอ็มควอเทียร์กับเอ็มสเฟียร์ ตามลักษณะและกลุ่มลูกค้าเป้าหมายของแต่ละแบรนด์ และได้ใช้พื้นที่อาคารทั้งหมดพัฒนาเป็นห้างสรรพสินค้าแยกเฉพาะเต็มรูปแบบด้วยพื้นที่กว่าร้อยละ 80 ในขณะที่อีกร้อยละ 20 เป็นร้านค้าสินค้าหรูหรา ร้านสินค้ากีฬาที่ทำร้านแยกจากสปอร์ตส์มอลล์ และโรงภาพยนตร์ที่ยังเปิดให้บริการตามปกติ โดยการปรับปรุงครั้งนี้แล้วเสร็จใน พ.ศ. 2567

## การจัดสรรพื้นที่
เอ็มโพเรียม แบ่งพื้นที่เป็นสองส่วน ส่วนที่หนึ่งคือห้างสรรพสินค้า ความสูง 7 ชั้น มีพื้นที่สำคัญคือห้างสรรพสินค้าเอ็มโพเรียม, สปอร์ตมอลล์ โดยมีอาดิดาสเป็นบูติกขนาดใหญ่ในพื้นที่, เพาเวอร์มอลล์ และเกมเซ็นเตอร์, บีเทรนด์, บิวตี้ฮอลล์, กูร์เม่ต์มาร์เก็ต และกูร์เม่ต์ ไวน์ เซลลาร์, กูร์เม่ต์อีตส์ ซึ่งทั้งหมดคิดเป็น 80% ของพื้นที่อาคาร ในขณะที่อีก 20% แบ่งเป็น ร้านค้าสินค้าหรูหรา ร้านอาหารและภัตตาคาร และโรงภาพยนตร์เอ็มพรีเว่ ซีเนคลับ ในเครือเอสเอฟ ซีเนม่า จำนวน 5 โรงภาพยนตร์ ซึ่งปรับปรุงมาจากโรงภาพยนตร์ เอสเอฟ เอ็กซ์ ซีเนม่า และโรงภาพยนตร์ยูไนเต็ด อาร์ททิส ตามลำดับ

พื้นที่อีกส่วนหนึ่งของเอ็มโพเรียม เป็นอาคารเอนกประสงค์ *เอ็มโพเรียม ทาวเวอร์* ความสูง 43 ชั้น ภายในประกอบไปด้วยสองส่วนย่อย ส่วนแรกคืออาคารสำนักงานเอ็มโพเรียม ซึ่งเป็นที่ตั้งของซิตี้มอลล์ กรุ๊ป และสำนักงานย่อยของกลุ่มเดอะมอลล์ รวมถึงสำนักงานของบริษัทข้ามชาติหลายแห่ง อีกส่วนหนึ่งคือโรงแรมเอ็มโพเรียมสวีท บาย ชาเทรียม จำนวน 376 ห้อง บริหารโดยกลุ่มโรงแรมชาเทรียม 

โครงการเอ็มโพเรียม มีทางเชื่อมไปยังสถานีพร้อมพงษ์ของรถไฟฟ้าบีทีเอส สายสุขุมวิท รวมถึงทางเชื่อมไปยังเอ็มควอเทียร์และเอ็มสเฟียร์ ที่ชั้นเอ็ม และชั้น 1

## ดูเพิ่ม
* ดิ เอ็มดิสทริค
** เอ็มควอเทียร์
** เอ็มสเฟียร์

## อ้างอิง

## แหล่งข้อมูลอื่น
* 

หมวดหมู่:ศูนย์การค้าในเขตคลองเตย
หมวดหมู่:เดอะ ดิสทริกต์ เอ็ม

หมวดหมู่:ศูนย์การค้าที่ก่อตั้งในปี พ.ศ. 2540
หมวดหมู่:ก่อตั้งในกรุงเทพมหานครในปี พ.ศ. 2540